Echaꞌlí rawé ko ne romó níili.
Aꞌlí alé Jerusalénachi ko ne waꞌlú omáwali niruli wel waꞌlú reꞌobá omáwala mapuriká ꞌa oláami níili wel ralámuli ne chabé kiꞌyá iyénasí.
Wel Jesusi ko ꞌma alé maꞌchimi raꞌperátachi iyénali alé mulubé reꞌobachi alé biléana botálachi mapuná wel Salomoni níwala anéliami níili.
Aꞌlí wel ralámuli juríusi mapu alé iyénali ko ꞌma ne nolegá nolérika jábali,
aꞌlí ꞌma jériká rukeli:
--¿Churikó iyénasí ꞌemi ko ramujé ruyema mapu jíchimi ju ꞌemi?
ꞌWe nalí ꞌemi Ne Waꞌlubéala Kristo anéliami nísaká,
ꞌma jipi ramujé ruyé.
'We nalí wel Jesusi ko jériká ku aneli:
--ꞌWe belá nijé ko ꞌma ne aꞌlá ruyeli ꞌemi,
ꞌwe nalí ꞌemi ko ketasi ramí bijchíali.
Aꞌlí wel nóchali mapu nijé olali ko wel nijé Onolá rewalá jiti,
wel ko ꞌma ꞌémimi machira mapu jichi ko ju nijé.
ꞌWe nalí ꞌemi ko ketasi ramí bijchía mapujiti ꞌemi ko ketasi nijé níwala ralámuli ju.
Wel boꞌwá nijé níwala ko ne aꞌlá machí nijé neꞌogíala,
aꞌlí nijé ko ayénachigo ne aꞌlá machí,
aꞌlí wel aboni ko ne aꞌlá ramí oyera.
Nijé ko ꞌyaa wel jiwérali mapuriká wel aboni ne sinibí nirá eperélima,
aꞌlí ketasi sineti suwimea ma.
Aꞌlí ketasi bilé ꞌwesi ramí ꞌyésima.
Wel mapu nijé Onolá ramí ꞌyali ko,
wel ko ne wabé simírami najtéami ju ne suwaba wel namuti ꞌyua.
Aꞌlí ke bilé ꞌwesi omera alé nijé Onolachi iyénasí ku ꞌyesia.
Nijé aꞌlí wel Onorúami si,
ramujé ko pe biꞌlépiti nirá ju.
Echaꞌlí ko wel eꞌwélpala ralámuli juríusi ꞌma auchechi siné muruli wel reꞌé mapuriká wel reꞌé jiti basibuga miꞌlibóariá wel Jesusi.
ꞌWe nalí wel Jesusi ko ꞌma jériká ku aneli:
--Nijé ko ꞌma ne weꞌkabé namuti ne ꞌwe semati nóchali newagá ꞌma ꞌémimi riwírali mapu wel nijé Onolá ꞌma ramí nuleli olánala.
Aꞌlí ¿chuyiri nalí wel nijé nóchali ketasi ne aꞌlá níili mapuriká ꞌemi ꞌma ramí basibuga miꞌlinali?
Aꞌlí wel jaré juríusi ko ꞌma jériká ku aneli:
--Ramujé ko ketasi wel ne aꞌlabé nóchali jiti ꞌémimi basibúnali,
ꞌwe nalí ramujé ko ꞌémimi basibúnali mapuriká ꞌemi ko ne ꞌwe chati raꞌicha wel Onorúami sayérika,
ꞌwe belá ꞌemi ko pe bilé rejoi chopi ju aꞌlimi aní ma mapu ꞌemi ko aꞌchigóyíri ju mapuriká wel Onorúami.
Aꞌlí wel Jesusi ko jériká ku aneli:
--Aꞌlí wel raꞌichali ne ꞌwe najtéami mapu ꞌemi níwala ju,
jériká osirúami ju alé osilichi:
Nijé ko jériká anili mapu ꞌemi ko wel riosi ju.
ꞌWe belá ramujé ko ne aꞌlá machí mapuriká aní wel raꞌíchali osirúami mapu ketasi omériliami ju ku naꞌkuliwa,
ꞌwe nalí wel Onorúami ko riosi rewá ramujé mapu ꞌa nareli wel Onorúami raꞌíchala.
ꞌWe belá nijé ko wel Onorúami jiti chaꞌpirúami níili.
Aꞌlí ꞌma ramí júlali jenaꞌí wiꞌchimóbachi aꞌlí chuꞌsika ꞌemi ko aní mapu nijé ne ꞌwe sayérika raꞌicha wel Onorúami mapaꞌlí nijé jériká anili mapu nijé wel Onorúami ranala ju.
ꞌWe nalí nijé ketasi olásaká wel nijé Onolá nóchuwala aꞌliko ketasi ramí bichíisi.
ꞌWe nalí ketasi ramí bijchínalasaká mapuriká nijé aní,
ketasi ramí bijchíasi,
ꞌwe nalí ꞌa bijchíasi wel nóchali mapu nijé olá,
aꞌlí echiriká ꞌemi ko ꞌma ne aꞌlátimi machiboa mapu nijé Onolá ko ꞌma ramí ꞌyua ajtí aꞌlí nijé ko wel binoi ꞌyua ajtí ma.
ꞌWe nalí wel eꞌwélpala ralámuli juríusi ko ꞌma auchechi siné chaꞌpinali wel Jesusi mapuriká bulegá torúami nima,
ꞌwe nalí wel Jesusi ko miná ku simili alé iyénasí mapuriká ketasi chaꞌpirúami nima.
Aꞌlí wel Jesusi ko ꞌma simili alé reꞌlé boꞌomi waꞌlú bakochi Jorani anéliachi nirá alé mapuná wel Juani pakoa iyénali ne chaꞌbénala.
Aꞌlí alé rijpili binoi.
Aꞌlí ne weꞌkabé ralámuli simíbali wel Jesusi iꞌnesia alé mapuná asali.
Aꞌlí wel ralámuli ko ne aꞌnagupi nirá jériká anili:
--ꞌWe belá wel Juani ko ketasi bilé namuti olali ne jiwérika,
ꞌwe nalí ne suwaba wel raꞌíchali mapu wel Juani anili ko jéꞌná rejoi jiti,
ne bijchíwali níili.
Aꞌlí ne weꞌkabé ralámuli ne aꞌlá bijchíali wel Jesusi mapaꞌlí alé asali.